amanoisuno/poet huggingface dataset:
夜寒寄盧給事二首 貫休
刻羽流商否，霜風動地吹。邇來唯自惜，知合是誰知。塹雪消難盡，鄰僧睡太奇。知音不可得，始為一吟之。心苦味不苦，世衰吾道微。清如吞雪雹，誰把比珠璣。作者相收拾，常人任是非。舊居滄海上，歸去即應歸。
送葉蒙赴舉 貫休
年年屈複屈，惆悵曲江湄。自古身榮者，多非年少時。空囊投刺遠，大雪入關遲。來歲還公道，平人不用疑。
聞王慥常侍卒三首 貫休
世亂君巡狩，清賢又告亡。星辰皆有角，日月略無光。金柱連天折，瑤階被賊荒。令人轉惆悵，無路問蒼蒼。宗社運微衰，山摧甘井枯。不知千載後，更有此人無。政入龔黃甲，詩輕沈宋徒。受恩酬未得，不覺只長籲。儻在扶天步，重興古國風。還如齊晏子，再見狄梁公。棠樹梅溪北，佳城舜廟東。誰修循吏傳，對此莫匆匆。
秋晚野步 貫休
藤屨兼閩竹，吟行一水傍。樹涼蟬不少，溪斷路多荒。燒岳陰風起，田家濁酒香。登高吟更苦，微月出蒼茫。
聞大願和尚順世三首 貫休
王室今如毀，仍聞喪我師。古容圖得否，內院去無疑。嶽鬼月中哭，松龕雪次隳。直須文五色，始可立高碑。鄴衛松杉外，芝蘭季孟間。盡希重詔出，只待六龍還。不疾成千古，令焚動四山。感恩終有淚，遙寄水潺潺。師稟盡名卿，孤峰老稱情。若遊三點外，爭把七賢平。苦霧埋空室，啼猿有咽聲。今朝益惆悵，曾沐下床迎。
聞葉蒙及第 貫休
憶昨送君詩，平人不用疑。吾徒若不得，天道即應私。塵土茫茫曉，麟龍草草騎。相思不可見，又是落花時。
送僧之靈夏 貫休
舊識為邊帥，師遊勝事兼。連天唯白草，野餅有紅鹽。蕃近風多勃，河渾磧半淹。因知心似月，處處有人瞻。
書無相道人庵 貫休
造化太茫茫，端居紫石房。心遺無句句，頂處有霜霜。白鹿眠枯葉，清泉灑毳囊。寄言疑未決，須道雪溪旁。
明進士北齋避暑 貫休
相訪多沖雨，由來德有鄰。捲簾繁暑退，濕樹一蟬新。道在誰為主，吾衰自有因。只應江海上，還作狎鷗人。
晚春寄吳融、于競二侍郎 貫休
白頭為遠客，常憶白雲間。只覺老轉老，不知閑是閑。花含宜細雨，室冷是深山。唯有霜台客，依依是往還。
喜不思上人來 貫休
沃州那不住，一別許多時。幾度懷君夜，相逢出夢遲。瓶擔千丈瀑，偈是七言詩。若向羅浮去，伊餘亦願隨。
秋懷赤松道士 貫休
仙觀在雲端，相思星斗寒。常憐呼鶴易，卻恨見君難。石罅青蛇濕，風榸白菌幹。終期花月下，壇上聽君彈。
送劉逖赴閩辟 貫休
離亂生涯盡，依劉是見機。從來吟太苦，不得力還稀。路入閩山熟，江浮瘴雨肥。何須折楊柳，相送已依依。
苦雨中作 貫休
通宵複連夕，其狀只如傾。卻遣思山者，忽然嫌水聲。好花飄草盡，古壁欲雲生。不奈天難問，迢迢遠客情。
送僧歸日本 貫休
焚香祝海靈，開眼夢中行。得達即便是，無生可作輕。流黃山火著，碇石索雷鳴。想到夷王禮，還為上寺迎。
贈信安鄭道人 貫休
貌古似蒼鶴，心清如鼎湖。仍聞得新義，便欲注陰符。點化金常有，閑行影漸無。杳兮中便是，應不食菖蒲。
送吏部劉相公除東川 貫休
帝念梓州民，年年戰伐頻。山川無草木，烽火沒煙塵。政亂皆因亂，安人必藉仁。皇天開白日，殷鼎輟誠臣。一日離君側，千官送渭濱。酒傾紅琥珀，馬控白騏驎。渥澤番番降，壺漿處處陳。旌幢山色濕，邛僰鳥啼新。帟幕還名儉，良醫始姓秦。軍雄城似嶽，地變物含春。白必侵雙鬢，清應誡四鄰。吾皇重命相，更合是何人。
送智光禪伯 貫休
萬事歸一衲，曹溪初去尋。從來相狎輩，盡不是知音。乞食林花落，穿雲翠巘深。終希重一見，示我祖師心。
夜對雪寄杜使君 貫休
片片含天意，紛紛勢莫拘。灑于諸瑞後，憂恐一冬無。鶴凚聲偏密，風焦片益粗。冷牽人夢轉，清逼瘴根徂。掃徑僧傾笠，為詩士棄爐。橋高銀螮蝀，峰峻玉浮圖。盈尺何須問，豐年已可□。遙思郢中曲，句句出冰壺。
送王轂及第後歸江西 貫休
太宗羅俊彥，桂玉比光輝。難得終須得，言歸始是歸。風帆天際吼，金鶚月中飛。五府如交辟，魚書莫便稀。
送盧瞻罷廬陵幕歸閿鄉 貫休
文行成身事，從知貴得仁。歸來還寂寞，何以慰交親。芳草色似動，胡桃花又新。昌朝有知己，好作諫垣臣。
避寇白沙驛作 貫休
避亂無深淺，蒼黃古驛東。草枯牛尚齕，霞濕燒微紅。□□時時□，人愁處處同。猶逢好時否，孤坐雪濛濛。
聞李頻員外卒 貫休
蒼蒼難可問，問答亦難聞。落葉平津岸，愁人李使君。文章應力竭，茅土始天分。又逐東風去，迢迢隔嶺雲。
江陵寄翰林韓偓學士 貫休
久住荊溪北，禪關掛綠蘿。風清閒客去，睡美落花多。萬事皆妨道，孤峰謾憶他。新詩舊知己，始為味如何。
閒居作 貫休
閑門微雪下，慵惰計全成。默坐便終日，孤峰只此清。身心閑少夢，杉竹冷多聲。唯有西峰叟，相逢眼最明。
和韋相公見示閑臥 貫休
刻形求得相，事事未嘗眠。霖雨方為雨，非煙豈是煙。童收庭樹果，風曳案頭箋。仲虺專為誥，何充雅愛禪。靜嫌山色遠，病是酒杯偏。蜩響初穿壁，蘭芽半出磚。堂懸金粟像，門枕禦溝泉。旦沐雖頻握，融帷孰敢褰。德高群彥表，善植幾生前。修補烏皮幾，深藏子敬氈。扶持千載聖，瀟灑一聲蟬。棋陣連殘月，僧交似大顛。常知生似幻，維重直如弦。餅憶蓴羹美，茶思嶽瀑煎。只聞溫樹譽，堪鄙竹林賢。脫穎三千士，馨香四十年。寬平開義路，淡濘潤清田。哲後知如子，空王夙有緣。對歸香滿袖，吟次月當川。休說慚如揵，堯天即梵天。
寄山中伉禪師 貫休
舉世遭心使，吾師獨使心。萬緣冥目盡，一句不言深。野火燒禪石，殘霞照栗林。秋風溪上路，終願一相尋。
秋寄棲一 貫休
一別一公後，相思時一籲。眼中瘡校未，般若偈持無。卷句冰團大，爐煙櫪橛粗。勸君君記取，不用更他圖。
懷匡山山長二首 貫休
白石峰之半，先生好在麼。捲簾當大瀑，常恨不如他。杉罅龍涎溢，潭坳石發多。吾皇搜草澤，爭奈謝安何。見說面前峰，尋常醉亦登。雨餘多菌出，燒甚古崖崩。覓句曾沖虎，耕田半為僧。聞名多歲也，常恨不飛騰。
懷高真動二首 貫休
知爾今何處，孤高獨不群。論詩唯許我，窮易到無文。貰酒兒穿雪，尋僧月照雲。何時再相見，兵寇尚紛紛。久別無消息，今秋忽得書。諸孤婚嫁苦，求己世情疏。亂甚無喬木，溪多不釣魚。只應金嶽色，如爾複如餘。
秋末入匡山船行八首 貫休
楚國茱萸月，吳吟梨栗船。遠遊無定所，高臥是何年。浪卷紛紛葉，檣沖澹澹煙。去心還自喜，廬岳倚青天。蘆葦深花裏，漁歌一曲長。人心雖憶越，帆態似浮湘。石獺銜魚白，汀茅浸浪黃。等閒千萬里，道在亦無妨。島上離家化，茅茨竹戶開。黃桑雙鵲喜，白日有誰來。擔浪澆秋芋，緣灘取淨苔。回頭深自愧，舊業本蒿萊。匡阜層層翠，修江疊疊波。從來未曾到，此去複如何。水廟寒鴉集，沙村夕照多。誰如垂釣者，孤坐鬢皤皤。晚泊蒼茫浦，風微浪亦粗。估喧如亥合，檣密似林枯。地峻湖無□，潮寒蚌有珠。東西無定所，何用問前途。島香思賈島，江碧憶清江。囊橐誰相似，饞慵世少雙。鼉驚入窟月，燒到系船樁。謾有歸鄉夢，前頭是楚邦。南北雖無適，東西亦似萍。霞根生石片，象跡壞沙汀。莽莽蒹葭赤，微微蜃蛤腥。因思範蠡輩，未免亦飄零。曉色千檣去，長江八月時。雨淙山骨出，槔擉岸形卑。野水畬田黑，荒汀獨鳥癡。如今是清世，誰道出山遲。
送僧歸華山 貫休
心枯衲亦枯，歸嶽揭空盂。七貴留不住，孤雲出更孤。燒灰猶湯足，雪片似黏須。他日如相覓，還應道到吳。
送友人之嶺外 貫休
五嶺難為客，君遊早晚回。一囊秋課苦，萬里瘴雲開。金柱根應動，風雷舶欲來。明時好□進，莫滯長卿才。
送盧舍人朝覲 貫休
膻行無為日，垂衣帝道亨。聖真千載聖，明必萬年明。重德須朝覲，流年不可輕。洪才傳出世，清甲得高名。罕玉藏無映，嵇松畫不成。起銜軒後敕，醉別亞夫營。燒闊荊州熟，霞新峴首晴。重重堯雨露，去去漢公卿。白髮應從白，清貧但更清。夢緣丹陛險，春傍彩衣生。既握鐘繇筆，須調傅說羹。倘因星使出，一望問支鏗。
上馮使君山水障子 貫休
憶山歸未得，畫出亦堪憐。崩岸全隳路，荒村半有煙。筆句岡勢轉，墨搶燒痕顛。遠浦深通海，孤峰冷倚天。柴棚坐逸士，露茗煮紅泉。繡與蓮峰競，威如劍閣牽。石門關麈鹿，氣候有神仙。茅屋書窗小，苔階滴瀑圓。松根擊石朽，桂葉蝕霜鮮。畫出欺王墨，擎將獻惠連。新詩寧妄說，舊隱實如然。願似窗中列，時聞大雅篇。
送令狐煥赴闕 貫休
渚宮遙落日，相送碧江湄。陟也須為相，天乎更贊誰。風高檣力出，霞熱鳥行遲。此去多來客，無忘慰所思。
送吳融員外赴闕 貫休
漢文思賈傅，賈傅遂生還。今日又如此，送君非等閒。雲寒猶惜雪，燒猛似烹山。應笑無機者，騰騰天地間。
送姚洎拾遺自江陵幕赴京 貫休
捧詔動征輪，分飛楚水濱。由來真廟器，多作伏蒲人。舍魯知非願，朝天不話貧。沙頭千騎送，島上一蟬新。莫使身侵貴，無矜貴逼身。玉階凝正色，蘭苑漲芳塵。鑾輅方離華，車書漸似秦。流年飄倏忽，書劄莫因循。涼雨鳴紅葉，非煙閉紫宸。憑將西社意，一說向荀陳。
送僧入石霜 貫休
舉世只堪籲，空知與道俱。論心齊至聖，對鏡破凡夫。業王如雲合，頭低似箭驅。三清徒妄想，千載亦須臾。唯我流陽叟，深雲領毳徒。盡騎香白象，皆握月明珠。寂寞排松榻，斕斑半雪須。苔侵長者論，嵐蝕祖師圖。翠巘金鐘曉，香林寶月孤。兟兟齊白趾，赫赫共洪爐。山色鋤難盡，松根踏欲無。難評傳的的，須到不區區。撩舍新羅瘦，爐煙榾柮粗。燒畬平虎窟，分瀑入香廚。師去情何切，人間事莫拘。穿林宿古塚，踏葉揭空盂。無事終無事，令枯便合枯。他年相覓在，亦不是生蘇。
送僧歸南康 貫休
殼殼學得律，還鄉見苦情。遠思芳草盛，不入楚山行。帆入汀煙健，經吟戍月清。到鄉同學輩，應到贛江迎。
送陳秀才赴舉兼寄韓舍人 貫休
主聖臣賢日，求名莫等閒。直須詩似玉，不用力如山。草白兵初息，年豐駕已還。憑將安養意，一說向曾顏。
送友人及第後歸台州 貫休
得桂為邊辟，翩翩頗合宜。嫖姚留不住，晝錦已歸遲。島側花藏虎，湖心浪撼棋。終期華頂下，共禮淥身師。
晚春寄張侍郎 貫休
遐想涪陵岸，山花半已殘。人心何以遣，天步正艱難。鳥聽黃袍小，城臨白帝寒。應知窗下夢，日日到江幹。
寄景判官兼思州葉使君 貫休
獨住西峰半，尋常欲下難。石多桐屐齾，香甚藥花幹。荏苒新鶯老，窮通亦自寬。髯參與短簿，始為一吟看。
送盧秀才應舉 貫休
幾載阻兵荒，一名終不忘。還沖猛風雪，如畫冷朝陽。句好慵將出，囊空卻不忙。明年公道日，去去必穿楊。
聞新蟬寄桂雍 貫休
新蟬終夜叫，嘒嘒隔溪濆。杜宇仍相雜，故人聞不聞。捲簾花動月，冥目砌生雲。終共謝時去，西山鸞鶴群。
寄懷楚和尚二首 貫休
吾師師子兒，而複貌瑰奇。何得文明代，不為王者師。鐵盂湯雪早，石炭煮茶遲。謾有參尋意，因循到亂時。跳躑諸峰險，回翔萬里空。爭將金鎖鎖，那把玉籠籠。印缺香崩火，窗疏蠍吃風。永懷今已矣，吟坐雪濛濛。
和韋相公話婺州陳事 貫休
昔事堪惆悵，談玄愛白牛。千場花下醉，一片夢中游。耕避初平石，燒殘沈約樓。無因更重到，且副濟川舟。